
Fellingstillatelse for jerv til reinbeitedistrikt 6 - Vardø, Vadsø, Nesseby og Båtsfjord kommuner

Vi viser til møte hos Fylkesmannens miljøvernavdeling 22.10.03, der reinbeitedistrikt 6 ytret ønske om fellingstillatelse for jerv i de områdene på Varangerhalvøya som distriktet benytter til reindrift.

Vedtak:

Fylkesmannen i Finnmark gir med dette fellingstillatelse  for en (-1-) jerv til reinbeitedistrikt 6. Felllingstillatelsen gjelder fra og med 21. november 2003 til og med 23. desember 2003. Tillatelsen er begrenset til Vardø, Vadsø og Nesseby kommuner, og til Sandfjordalen i Båtsfjord kommune. Fylkesmannen mener det vil være ønskelig å prioritere jaktinnsatsen til områdene som benyttes som kalvingsland for reinbeitedistrikt 6.
Begrunnelse for vedtaket

Fellingstillatelsen gis for å forhindre tap av bufe og tamrein. Det beiter både sau og rein i området, og i tillegg har reinbeitedistrikt 6 kalvingslandet sitt her. Uttak av en jerv antas å ha stor tapsreduserende effekt for både reinbeitedistriktet og for sauebøndene i området. Rein-beitedistrikt 6 har over flere år mistet rein på Varangerhalvøya, særlig i kalvingslandet som ligger i de midtre delene av halvøya. Få kadaver av rein har blitt funnet og undersøkt fordi dette er et område med vanskelig topografi og hardføre værforhold. Området har heller ikke vært prioritert under jerveregistreringene på våren i regi av Fjelltjenesten. 

Under sankingen i høst oppdaget Persfjorden beitelag at de manglet rundt 170 sau, mesteparten lam. Beitelaget. har sau på beite fra Sandfjorddalen og sørover til Vesterelvdalen. Fjelltjenesten avd. Vadsø ble varslet, og 13 kadaver ble funnet i beiteområdet. Fire av disse ble definert som antatt jerv, og ni som usikker jerv. Det ble observert jervespor flere steder i området. I tillegg ble et lam med store skader avlivet av dyrevernsmessige årsaker. Etter  obduksjon ble lammet definert som dokumentert skadet av jerv. 

Fellingstillatelse på jerv gis normalt for å forhindre ytterligere tap av bufe eller tamrein i situasjoner der det allerede er dokumentert at jerv har voldt betydelig skade. Tillatelse kan også gis etter søknad eller etter initiativ fra Fylkesmannen,  før skade skjer i områder der skadepotensialet er stort, jf. § 3 i ”Forskrift om forvaltning av bjørn, jerv, ulv og gaupe” av 30.06.00. En slik avgjørelse skal bygge på en helhetsvurdering av skadenes betydning i forhold til behovet for vern av rovviltet, sett i forhold til prinsippet om differensiert forvaltning. Ved utøvelse av dettes skjønnet skal det blant annet tas hensyn til områdets betydning som beitemark og skadenes omfang og utvikling, jf. § 3, 2. ledd pkt. b og c. 

I forvaltningsplanen for bjørn, jerv, gaupe, ulv og kongeørn i Finnmark, er følgende forvaltningsmål for jerv definert:

”Forvaltningen skal være differensiert. I fjord- og kystnære områder i fylket skal hensynet til næringsinteressene veie tyngre enn hensynet til jervebestanden. Dette er områder med et stort konfliktpotensiale da det er kalvingsområder for rein og/eller beiteområder for sau.”

Området som fellingstillatelsen gjelder for faller klart innenfor definisjonen av ”fjord- og kystnære områder”.  

Tillatelsen er gitt med hjemmel i § 12 i Lov om viltet (viltloven) av 29. mai 1981 nr. 38, med senere endringer, og  § 3 i ”Forskrift om forvaltning av bjørn, jerv, ulv og gaupe” av 30.06.00, jf. Direktoratet for naturforvaltnings (DN) brev av 06.06.003 der Fylkesmannen i  Finnmark er gitt myndighet til å forvalte betinget fellingstillatelse på 2 jerv i Finnmark, innen gitt tidsramme og under gitte vilkår. 

På lang sikt er det ønskelig at reineierne benytter seg av lisensjaktordningen. I dagens situasjon, hvor få reineiere har avlagt jegerprøven og hvor effektiviteten av lisensjakta er varierende, synes beste mulighet til å oppnå felling av jerv som gjør skade å være bruk av fellingstillatelser.

Fylkesmannen anser bestandssituasjonen for jerv i Finnmark å være god, og felling av en jerv i dette området kommer ikke i konflikt med målsetningen om en sammenhengende levedyktig bestand av jerv i Nord-Norge og Nord-Trøndelag. Det er åpnet for lisensjakt i området, og eventuelt felt dyr vil bli belastet lisensjaktkvoten 2003/04 for lisensområde 5.

Fellingstillatelsen gis på følgende vilkår:

1. Tillatelsen gjelder fra og med 21.11.03 til og med 23.12.03.

Tillatelsen gjelder i Vardø, Vadsø og Nesseby kommuner, og i Sandfjordalen i Båtsfjord kommune. Fylkesmannen mener det vil være ønskelig å prioritere jaktinnsatsen til områdene som benyttes som kalvingsland for reinbeitedistrikt 6.

2. Følgende personer er med på fellingslaget: 

Iver Per Smuk (fellingsleder) 

John Andreas Smuk

Aslat N. Smuk

Ragnar B. Smuk

Leif E. Smuk

John M. Smuk

Niilas A. Smuk

Oddvar A. Smuk

Geir A. Smuk

Arvo Koskinen

Hans N. Meirud

John A. Neshavn

Mikkel Neshavn

Frank I. Sivertsen

Alle medlemmer i fellingslaget skal være kjent med gjeldende vilkår for fellingstillatelsen. Eventuelle nye medlemmer på fellingslaget må innmeldes til Fylkesmannens miljøvernavdeling før de kan delta i fellingen.

3. Fylkesmannen skal holdes løpende orientert om utfallet av fellingsforsøket og skal rådføres ved viktige avgjørelser. Fjelltjenesten i Vadsø skal holdes orientert om fellingsforløpet. 

5. Ved felling kan det benyttes hagle eller rifle. Ved bruk av rifle skal det brukes minimum kaliber 222.R, med ekspanderende prosjektil (blyspiss, hullspiss e.l.), med minimum anslagverdi på 980 joule på 100 meters avstand. 

6. Det stilles ikke krav om løst jegeravgift eller avlagt skyteprøve for storvilt, men deltakerne i fellingsforsøket forplikter seg til å utøve fellingen på en human og sikkerhetsmessig forsvarlig måte, jf. viltlovens § 19.

7. Utført felling skal straks meldes til Fylkesmannens miljøvernavdeling (tlf. 78 95 03 59 / 93 49 43 80) og til Fjelltjenesten avd. Vadsø. Meldingen skal inneholde opplysninger om tid og sted for fellingen. Fellingsstedet skal påvises dersom Fylkesmannen ber om det.

8. Fellingslaget plikter å forvisse seg om at påskutt dyr er truffet. Dersom jerv såres under forsøk på felling, skal fellingslaget gjøre det de kan for å få avlivet jerven. Dersom ettersøk av eventuelt såret dyr etter første dag er uten resultat, skal lederen for fellingslaget underrette kommunen og Fylkesmannen. Medlemmene i det oppnevnte fellingslaget skal da uten godtgjørelse bistå kommunen i det videre ettersøket.

9. Jerv som blir felt skal ivaretas og håndteres på en slik måte at skrotten ikke ødelegges eller forringes unødig. Felt dyr skal så raskt som mulig bringes til Fjelltjenesten avd. Vadsø. Felt jerv tilhører Viltfondet.

10. Fylkesmannen vurderer bestandssituasjonen og skadesituasjonen fortløpende, og kan på eget initiativ oppheve denne tillatelsen. 

Fylkesmannen dekker dokumenterte utgifter i forbindelse med fellingen med inntil kr. 

10 000,- dersom jerv felles. Det bes om at originale kvitteringer for utlegg vedlegges. Beløpet kan ikke brukes til å avlønne oppnevnte jegere. Dersom felling ikke lykkes dekkes ingen utgifter.

Vedtaket kan påklages til Direktoratet for naturforvaltning innen 3 uker etter mottakelsen av dette brev, jf. forvaltningslovens kap. IV, § 28 og 29. Eventuell klage begrunnes og sendes via Fylkesmannen.

	Med hilsen

Trond Aarseth

fung. fylkesmiljøvernsjef
	Paul A. Nilsen

rovviltkonsulent


Kopi:   

Fjelltjenesten avd. Vadsø

Vardø kommune

Vadsø
kommune

Båtsfjord kommune

Nesseby kommune

Øst-Finnmark Politidistrikt, Rådhussvingen 1, 9917 Kirkenes

Direktoratet for naturforvaltning, Tungasletta 2, 7485 Trondheim

Statens naturoppsyn Finnmark, Boks 261, 9711 Lakselv

Fylkesmannen i Troms, Nordland og Nord-Trøndelag

